CELEX: 62019CN0856
Language: el
Date: 2019-11-25 00:00:00
Title: Υπόθεση C-856/19: Προσφυγή της 25ης Νοεμβρίου 2019 – Ευρωπαϊκή Επιτροπή κατά Ουγγαρίας

20.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/37
            
         
      Προσφυγή της 25ης Νοεμβρίου 2019 – Ευρωπαϊκή Επιτροπή κατά Ουγγαρίας
      (Υπόθεση C-856/19)
      (2020/C 19/39)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Perrin και A. Sipos)
      
         Καθής: Ουγγαρία
      
         Αιτήματα
      
      Η Επιτροπή ζητεί από το Δικαστήριο:
      
                  —
               
               
                  Να διαπιστώσει ότι η Ουγγαρία παρέβη τις υποχρεώσεις που υπέχει από το άρθρο 10, παράγραφοι 2 και 3, της οδηγίας 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά (1), καθόσον, μετά τη λήξη της μεταβατικής περιόδου μέχρι τις 31 Δεκεμβρίου 2017 που της χορηγήθηκε, εφάρμοζε συνολικό ειδικό φόρο κάτω του 60 % της σταθμισμένης μέσης τιμής λιανικής πώλησης που τίθενται σε ανάλωση και επέβαλλε ειδικό φόρο κατώτερο των 115 ευρώ ανά 1 000 τσιγάρα.
               
            
                  —
               
               
                  Να καταδικάσει την Ουγγαρία στα δικαστικά έξοδα.
               
            
         Ισχυρισμοί και κύρια επιχειρήματα
      
      Σύμφωνα με το άρθρο 10, παράγραφος 2, της οδηγίας 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά, από 1ης Ιανουαρίου 2014, ο συνολικός ειδικός φόρος κατανάλωσης στα τσιγάρα πρέπει να αντιπροσωπεύει ποσοστό τουλάχιστον 60 % της σταθμισμένης μέσης τιμής λιανικής πώλησης των τσιγάρων που τίθενται σε ανάλωση, εκτός εάν ο ειδικός φόρος ανέρχεται σε τουλάχιστον 115 ευρώ ανά 1 000 τσιγάρα. Δεδομένου ότι η Ουγγαρία εφαρμόζει ειδικό φόρο κατώτερο των 115 ευρώ ανά 1 000 τσιγάρα, το εν λόγω κράτος μέλος υποχρεούται να επιβάλει ειδικό φόρο ύψους ίσου ή μεγαλύτερου από το 60 % της σταθμισμένης μέσης τιμής.
      Προκειμένου να επιτευχθεί αυτό το ύψος ειδικού φόρου, το άρθρο 10, παράγραφος 2, τρίτο εδάφιο, της οδηγίας 2011/64/ΕΕ χορήγησε στην Ουγγαρία και σε άλλα επτά κράτη μέλη μεταβατική περίοδο μέχρι τις 31 Δεκεμβρίου 2017. Βάσει του άρθρου 10, παράγραφοι 2 και 3, της οδηγίας 2011/64/ΕΕ, μετά τη λήξη της περιόδου αυτής, τα εν λόγω κράτη μέλη έπρεπε να έχουν επιτύχει τα αναφερόμενα κατώτατα όρια ειδικού φόρου.
      Η Επιτροπή εκτιμά ότι, μετά τη λήξη της μεταβατικής περιόδου, η Ουγγαρία δεν πέτυχε τα κατώτατα όρια ειδικού φόρου που προβλέπονται από το άρθρο 10, παράγραφοι 2 και 3, της οδηγίας 2011/64/ΕΕ και ότι, από τις 31 Δεκεμβρίου 2017, το εν λόγω κράτος μέλος εξακολουθεί να εφαρμόζει ειδικό φόρο χαμηλότερο από τα κατώτατα όρια που καθιερώνει η οδηγία αυτή.
      
         (1)  Οδηγία 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά (ΕΕ 2011, L 176, σ. 24).